Title: ประกาศการประปานครหลวง สาขาห้วยขวาง เรื่อง การเรียกเก็บค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารของการประปานครหลวง

ประกาศการประปานครหลวง
เรื่อง
การเรียกเก็บค่าธรรมเนียมการขอสำเนา
หรือขอสำเนาที่มีคำรับรองถูกต้องของข้อมูลข่าวสารของการประปานครหลวง[๑]

เพื่อให้การเรียกเก็บค่าธรรมเนียมการขอสำเนา
หรือขอสำเนาที่มีคำรับรองถูกต้องของข้อมูลข่าวสารของการประปานครหลวง
ตามข้อ ๒๓ และข้อ ๒๖ ของระเบียบการประปานครหลวง
ว่าด้วยข้อมูลข่าวสารของการประปานครหลวง พ.ศ. ๒๕๖๑
เป็นไปด้วยความเหมาะสมและเป็นแนวทางเดียวกัน
ตามหลักเกณฑ์ที่คณะกรรมการข้อมูลข่าวสารของราชการกำหนด

อาศัยอำนาจตามความในมาตรา
๓๑ และมาตรา ๓๒ แห่งพระราชบัญญัติการประปานครหลวง พ.ศ. ๒๕๑๐ จึงกำหนดอัตราการเรียกเก็บค่าธรรมเนียมการขอสำเนา
หรือขอสำเนาที่มีคำรับรองถูกต้องของข้อมูลข่าวสารของการประปานครหลวง ดังต่อไปนี้

๑.
 ค่าธรรมเนียมการทำสำเนาโดยเครื่องถ่ายเอกสาร
(ราคารวมภาษีมูลค่าเพิ่ม) กำหนดอัตราดังนี้
๑.๑ ขนาดกระดาษ
เอ ๔                     หน้าละไม่เกิน
      ๑        บาท
๑.๒ ขนาดกระดาษ
เอฟ ๑๔                 หน้าละไม่เกิน
      ๑.๕๐   บาท
๑.๓ ขนาดกระดาษ
บี ๔                     หน้าละไม่เกิน
      ๒        บาท
๑.๔ ขนาดกระดาษ
เอ ๓                     หน้าละไม่เกิน
      ๓        บาท
๑.๕
ขนาดกระดาษพิมพ์เขียว เอ ๒         หน้าละไม่เกิน
      ๘        บาท
๑.๖
ขนาดกระดาษพิมพ์เขียว เอ ๑         หน้าละไม่เกิน
      ๑๕      บาท
๑.๗ ขนาดกระดาษพิมพ์เขียว
เอ ๐         หน้าละไม่เกิน
      ๓๐      บาท

๒.
 การเรียกเก็บค่าธรรมเนียมการทำสำเนาโดยเครื่องถ่ายเอกสารในขนาดกระดาษหรือในอัตราที่เกินกว่าที่กำหนดไว้ในข้อ
๑ หรือการขอสำเนาที่เป็นสื่อประเภทอื่น
หน่วยงานของรัฐจะต้องขอความเห็นชอบจากคณะกรรมการข้อมูลข่าวสารของการประปานครหลวง
เว้นแต่เป็นการเรียกเก็บค่าธรรมเนียมที่ไม่เกินต้นทุนที่แท้จริง

๓.
 การเรียกเก็บค่าธรรมเนียมการให้คำรับรองถูกต้องของข้อมูลข่าวสาร
การประปานครหลวงจะเรียกเก็บในอัตราคำรับรองละ ๕ บาท (ราคารวมภาษีมูลค่าเพิ่ม)

๔.
 ในกรณีที่ผู้ขอสำเนา หรือขอสำเนาที่มีคำรับรองถูกต้องเป็นผู้มีรายได้น้อยตามที่หน่วยงานของรัฐกำหนด
ให้หน่วยงานที่ให้บริการข้อมูลข่าวสาร หรือหน่วยงานในสังกัดที่ครอบครองหรือดูแลข้อมูลข่าวสาร
เป็นหน่วยงานในการพิจารณายกเว้นค่าธรรมเนียม
หรือลดอัตราค่าธรรมเนียมให้ตามควรแก่กรณี

๕.
 การเรียกเก็บค่าธรรมเนียมในการขอสำเนาเอกสารอื่น
ที่มิได้ระบุตามประกาศฉบับนี้
ให้คิดในอัตราต้นทุนที่แท้จริงที่การประปานครหลวงกำหนด

ประกาศ
ณ วันที่ ๑๒ มิถุนายน พ.ศ. ๒๕๖๑
ปริญญา  ยมะสมิต
ผู้ว่าการการประปานครหลวง

พิมพ์มาดา/จัดทำ
๑๗
ตุลาคม ๒๕๖๑

[๑]
ราชกิจจานุเบกษา เล่ม ๑๓๕/ตอนที่ ๕๘ ง/หน้า ๑๘๒/๒ สิงหาคม ๒๕๖๑